arnastofnun/IGC-2024 huggingface dataset:
Leynd einkavinavæðing

Þótt 90% okkar séu andvíg einkavinavæðingu heilsumála, hamast bófarnir við að magna hana. Um alla borg rísa vasa-sjúkrahús með takmarkaðri ábyrgð. Þau ráða bara við hefðbundin tilvik. Ekki er gert ráð fyrir sjúkrarúmum. Fari aðgerð úrskeiðis, eru sjúklingarnir sendir á bráðagáttir Landspítalans. Ríkið getur séð um það erfiða. Vasa-sjúkrahúsin þarf að leggja niður og tækjavæða Landspítalann í staðinn. Þar er öll sérfræði á einum stað. Þjóðin vill, að Landspítalinn taki frítt við öllum. En ríkiskontóristar Sjálfstæðisflokksins knýja á einkavæðingu, einkum fanatískur forstöðumaður Sjúkratrygginga ríkisins. Gerum hann landrækan.
Tvísýnt í kosningaspá

Skoðanakönnun Gallup sýnir stjórnina með 20 þingmenn. Með Framsókn að auki fara þau upp í 27. Þá vantar Flokk fólksins til að fara upp í 34 menn. Sjálfstæðis hatar aldraða, öryrkja, sjúka og húsnæðislausa. Því er úr vöndu að ráða. Flokkur fólksins hatar hælisleitendur. Hvor bakkar? Sjálfstæðis bakkar nánast aldrei, samanber núverandi ríkisstjórn. Mun éta Framsókn og Flokk fólksins eins og hann étur núna Viðreisn og Bjarta framtíð. Kannski geta Vinstri græn og Píratar með 23 þingmenn samið við Samfylkinguna og Flokk fólksins og farið þannig upp í 36 þingmenn og meirihlutann. Mildar Flokkur fólksins þá hatur sitt á útlendingum?
Berjið í borðið

Ég sakna þess, að píratar fylgi harðar eftir stefnu sinni um stjórnarskrá og auðlindarentu. Málin eru í nefnd, eins og það heitir í pólitíkinni. En engir fundir eru haldnir og engir sérfræðingar spurðir. Málin sofa semsagt. Píratar þurfa að vekja nefndirnar af værum svefni með hávaða og látum. Pólitík felst ekki í að bregðast við gerðum annarra, heldur í að taka frumkvæðið. Fáir ræða um földu stjórnarskrána. Þar eru ákvæði um gegnsæi, sem geta gerbreytt pólitíkinni. Ákvæði, sem veita almenningi innsæi. Auðlindarentan aflar þess fjár, sem þarf til að endurreisa norræna velferð, sem komið var upp, þegar þjóðin var fátækari.
Dagur heldur borginni

Dagur B. Eggertsson getur léttilega varið borgina gegn árás bófaflokksins. Það, sem hann þarf helzt að gera, er að milda stefnuna í umferðarmálum. Sættast við einkabílismann. Bíllinn er rótgróinn. Íslendingar fóru úr torfkofunum beint upp í bílinn, án þess að eiga viðkomu á lestarstöðvum. Eru harðari einkabílistar en aðrar þjóðir. Líklega þarf Dagur að losna við stóryrtan Hjálmar Sveinsson, sem orðinn er blóraböggull málsins. Hér er unnt að reka fjölbreytta umferðarstefnu án þess að leggja steina í götu bíla. Í náinni framtíð verða hér margar tegundir umferðar, fætur, tvíhjól, þríhjól, fjórhjól, bílar, flestar knúðar af rafmagni.
Fattar ekki samhengið

Hef ekki trú á, að mikið fylgi græðist á andstöðu við hælisleitendur, kannski 5%. Fylgi Flokks fólksins er fremur fengið hjá gömlu fólki vegna féflettingar stjórnvalda á eldri borgurum. Langsótt er að telja kostnað við útlendinga takmarka getu ríkissjóðs til að standa við gróið velferðarkerfi. Fjárskorturinn stafar af markvissri stefnu í að minnka tekjur ríkissjóðs. Af lækkun skatta á hátekjufólki og stóreignafólki. Meðan Flokkur fólksins fattar ekki samhengið í íslenzkum skorti á jöfnuði, getur hann ekki leyst fjármál velferðar. Allt tal um dýra hælisleitendur er villuslóð, sem beinir athygli frá sjálfum vanda fátæktar.
Moðið á miðjunni

Ragnar Önundarson skrifaði tímamótagrein í Morgunblaðið, þar sem hann fer yfir harmsögu nýfrjálshyggjunnar á Íslandi. Hún leggur allt traust sitt á markaði í landi, þar sem hin almenna viðskiptaregla er fákeppni. Ragnar segir: „Nú væri skynsamlegt að viðurkenna, að tilrauninni um nýfrjálshyggjuna er lokið. Það ætti Sjálfstæðisflokkurinn að gera á næsta landsfundi. Gamla sænska velferðarkerfið, blandaða hagkerfið og „moðið á miðjunni“ er, þrátt fyrir alla sína galla, það skásta sem við þekkjum.“ Þetta er örlagaverkefni þjóðarinnar næstu árin, að endurheimta norræna velferðarkerfið og hætta að hossa ríkum á kostnað fátækra.
Svona gerir maður ekki

Fyrir utan mannlegan skilning er, að yfirvöld vilji senda úr landi tvær stúlkur, sem hafa verið á flótta allt sitt líf. Kristín Völundardóttir og forverar hennar í embætti forstjóra Útlendingastofnunar hafa ítrekað verið gerðar afturreka með slíkar fólskulegar ákvarðanir. Sigríður Andersen ráðherra virðist vera á sömu nótum. Þetta fólk þarf að taka sálarlíf sitt til endurskoðunar. Að telja þennan verknað vera fremjanlegan er merki um brenglun, svokallaða siðblindu. Því miður er siðblinda helzta einkenni styrjaldar Sjálfstæðisflokksins við alla þá, sem allra minnst mega sín. Siðblindan hlýtur að vera útbreidd meðal kjósenda hans.
Látið vændið í friði

Fólk, sem vill stunda vændi (ekki barnaníð), á að fá það. En ríkið verður líka að vernda vændisfólk. Tryggja, að ekki sé mansal eða þrælahald að baki. Tryggja, að raunverulegur vilji sé að baki. Tryggja öryggi alls atvinnuvændisfólks. Víða í Þýzkalandi sjá borgir um húsnæði og heilsu þessa fólks. Þar eru heilar blokkir undir vernd af slíkum ástæðum. Vændi er mjög gömul atvinnugrein og þar geta orðið til miklar tekjur. Fráleitt er að ofsækja fólk fyrir að stunda það af fúsum og frjálsum vilja. Sjálfsagt er að elta uppi alla, sem neyða fólk til vændis og halda úti þrælahaldi á því sviði. En látið vændið sjálft í friði.
Tíminn nálgast hratt

Vélmenni munu ekki einskorðast við láglaunastörf; skurðmokstur og heimilisþrif. Munu jafnskjótt taka yfir störf, sem hingað til hafa krafizt háskólaprófs. Munu skrifa kranafréttir í fjölmiðla, fletta í dómskjölum, predika í kirkjum, lesa úr heilalínuritum, bulla og greiða atkvæði á alþingi. Við munum fljótt neyðast til að taka þátt í stríði. Milli atvinnurekenda, sem vilja ódýr, launalaus vélmenni og menntafólks, sem vill sitt mánaðarlega kaup. Þá er eins gott, að fólk hafi á hreinu, að það stjórni ferðinni, en ekki eigendur vélmenna, greifar kvóta, auðs og valda, Moggans og Davíðs. Hin óvissa framtíð nálgast okkur með ógnarhraða.
Einróma breytingar

Nokkrum sinnum á þessu ári hef ég skrifað pistil um íslam og múslima. Skoðanir mínar hafa siglt milli andstæðinga og fylgjenda fjölmenningar. Hef haft gaman af skipulögðum viðbrögðum. Fyrir þremur pistlum var ég skammaður töluvert. Fólk velti fyrir sér, hvort ég væri ekki hálfgerður rasisti. Fyrir tveimur pistlum ríkti skipulögð þögn þeirra, sem áður höfðu verið frekar æstir. Síðast kvartar fólk aftur, sem kvartaði í þriðja síðasta skiptið. Að þessu sinni tekur það skipulega fram, að ég sé að öðru leyti í lagi, þótt ég hafi bilaða afstöðu í þessu sérstaka máli. Saman metur fólk aðstæður og talar einum rómi hverju sinni.
Sigurjón segir frá

Gaman hefur verið að fylgjast með ferli Sigurjóns M. Egilssonar sem blaðamanns og ritstjóra. Hann og Reynir Traustason eru góð dæmi um þá kenningu mína, að sjómenn sé beztu blaðamannsefnin. Á síðustu árum hefur Sigurjón borið af í stétt fjölmiðlunga. Í samanburði var ferill minn snautlegri, á uppgangstíma frjálsrar fjölmiðlunar 1960-1995. Eftir aldamót hefur umhverfi blaðamanna versnað á hverju ári. Stafar af aukinni fátækt fjölmiðla og innreið siðblindra bófa í pólitík og fjölmiðlun. Sigmundur Davíð og Bjarni Ben eru dæmi um snákana. SIGURJÓN bloggar í dag um samskipti sín við Bjarna og aðra bófa úr fjármálum og viðskiptum.
Stöðnun í tækni

Fornleifafræðingar halda fram, að Keops-píramídinn sé um það bil 4500 ára. Það er staðfest með kolefnismælingum. Hann er smíðaður með tækni, sem er erfið í nútímanum. Að nokkrum hluta úr graníti, rosahörðum steini. Hægt er að kljúfa steininn 90°. Skýrir ekki steinkistur úr einsteinungi eða flókið skorna steina. Þeir hafa verið klappaðir með steinhamri. Tilraunir til að endurtaka þætti úr smíði píramídans hafa verið tímafrekar. Við höfum 4500 árum síðar varla tækni til að endurtaka afrek Forn-Egypta. Né hliðstæða tækni við smíði fornminja víðs vegar um heim. Verkmenning fornþjóða var sumpart meiri en okkar. Hvernig rýrnaði tæknin?

Smíði fornminja
Fimm lykilatriði

Í þingkosningunum í fyrra voru þessi atriði stefna Pírata:

1. Uppfæra Ísland með nýrri stjórnarskrá.

2. Tryggja réttláta dreifingu arðs af auðlindum.

3. Endurreisa gjaldfrjálsa heilbrigðisþjónustu.

4. Efla aðkomu almennings að ákvarðanatöku.

5. Endurvekja traust og tækla spillingu.

Mér þóttu þetta frábær atriði og studdi Pírata. Þeir náðu ekki samkomulagi við aðra. Niðurstaðan var ríkisstjórn þriggja bófaflokka undir forustu siðblindra. Íslendinga skortir þroska til að velja rétt fólk með rétta stefnu. Halla sér frekar að gamalþekktum kvölurum, sem segja þeir eitt og fremja þveröfugt.
Íslenzkur þvættingur

Íslenzkar hagtölur eru þvættingur eins og allar greinar Ásgeirs Jónssonar. Í landsframleiðsluna vantar stuld framhjá kerfinu. Til dæmis hækkun í hafi hjá kvótagreifum, álgreifum, ferðagreifum og heildsölugreifum. Hundruðum milljarða er árlega stolið undan skatti og skiptum. Væri það tekið með í landsframleiðslu, mundi sjást, að laun eru miklu lægri hluti hennar en Ásgeir og aðrir haggreifar halda fram. Væri náð í þetta fé frá Panama og Tortóla mundi vera hægt að hækka laun verulega, svo og ellilaun, örorku, sjúkrafé og raunar alla velferð. Excel Ásgeirs er svikamylla bófaflokka í fjármálum, sem stjórna vitgrönnum kjósendum.
Inga Sæland marklaus

Ekkert er að marka Ingu Sæland, forvígiskonu Flokks fólksins. Þykist geta lagað lífskjör aldraðra. Án þess að snerta á rangri skiptingu milli 1% auðmanna og auðfélaga og 10% fátæklinga. Þannig séð er hún mjög hægri sinnuð og á bezt heima í samstarfi við Sjálfstæðisflokkinn. Í staðinn þykist hún geta afnumið kostnað við útlent flóttafólk. Rétt eins og það segi eitthvað upp í þarfir aldraðra. Hún birtir í því skyni veruleikafirrtar tölur, er hún skáldar upp. Hún er fyrirbæri, sem stundum rís í Framsókn, til dæmis í síðustu borgarstjórnarkosningum og í frama Sigmundar Davíðs. Þetta er siðlaust lýðskrum án sambands við veruleikann.
Sjálfskveljandi lestur

Taktu ekkert mark á stefnu eða kosningaloforðum neins. Sjálfstæðisflokkur fremur yfirleitt 100% í andstöðu við eigin texta. Aðrir flokkar eru skárri. Við sjáum þetta tilgangsleysi sjónarmiða, þegar við skoðum verk flokka í ríkisstjórn. En andstöðuflokkar þurfa að gera meira en að hafa skoðun. Þeir þurfa að leggja fram frumvörp um mál sín og fylgja þeim markvisst eftir. Um alla pólitík á Íslandi má segja, að orð eru einskis virði. 0% verðgildi. Samt er fólk að hafa fyrir að lesa kosningaáróður og velta út frá honum fyrir sér, hver sé beztur. Slíkt er fáránlegasta iðja, sem hægt er að hugsa sér. Sjálfskveljendur láta ljúga að sér.
Bjarni hrósar sér

Bjarni Benediktsson hrósar Íslendingum í viðtali við Sky fyrir að hafa sett nokkra bankstera í fangelsi eftir hrun. Segir, að Bretar hefðu átt að gera slíkt hið sama, sem er rétt. Minntist samt ekki á, að málaferlin hér voru að mestu verk ríkisstjórnar Jóhönnu Sigurðardóttur. Enn síður, að Sjálfstæðisflokkur Bjarna hefur reynt að skera fjárveitingar til embættis Sérstaks saksóknara og draga úr umsvifum hans. Fangelsun bankstera hefur því ekki gengið eins langt og vera skyldi. En gott er, að Bjarni hrósi sér af vinstri verkum annarra og skammi útlenda fyrir, að gera ekki slíkt hið sama. Þetta verður geymt, en ekki gleymt.
Ímyndaður forgangur

Þorsteinn Víglundsson félagsráðherra segir í Fréttablaðinu að aldraðir séu í forgangi. Kjör þeirra hafi verið bætt mikið á þessu ári. Auðvitað tómt rugl hjá ráðherranum. Hafi aldraðir ekki atvinnu eða fjármagn eða vænan lífeyrissjóð, er líf þeirra harðara en áður. Meðan laun ráðherrans hafa hækkað um 45% í 1,8 milljónir króna, hefur lífeyrir aldraðra hækkað um 6,5% í 0,2 milljónir króna. Í einn tíunda af launum ráðherrans, sem lifir í öðrum heimi. Þetta eru einfaldar tölur um aðild ríkisins að málinu. Í auknum mæli skálda ráðherrar tölur út í loftið og minnast ekki á réttar tölur. Fjölmiðlar hafa ekki burði til að fletta gögnunum.
Stjórnað með 25%

Verkamannaflokkurinn norski tapaði kosningunum með 27,4% atkvæða. Altjend meira en Sjálfstæðisflokkurinn hefur hér í könnunum, 25%. Hægri flokkurinn hefur sama fylgi þar og Sjálfstæðis hér, 25%. Þar eins og hér getur hægri flokkurinn raðað upp lýðskrums-smáflokkum til að mynda ríkisstjórn. Þar á meðal róttækum flokkum útlendingahaturs. Svipað ástand er hér. Sjálfstæðisflokkurinn getur meira að segja bætt við Framsókn og væntanlegum þingflokki Flokks fólksins, Fólk mundi ekki verða vart neinnar breytingar á stjórnarfari. Fólk kýs Bjarta Framtíð og Viðreisn, Framsókn og Flokk fólksins út á lýðskrum, en forðast þá, sem geta.
Aukinn ofsi fellibylja

Hvað sem líður deilum fólks um hnattræna hlýnun af mannavöldum, þá er hún að sýna hrikalegar afleiðingar. Fellibyljir í Texas og Florida eru nú magnaðri og tvöfalt fleiri en árið 1990. Þeir eru afleiðing af blöndun heitari sjávar við þurran vind af Sahara eyðimörkinni. Taka svo land í Karíbahafi eða Mexikóflóa. Valda stórflóðum og eyðingu mannvirkja, einkum í fátækum hverfum nálægt strönd. Hagsmunaaðilar hafa lengi haldið úti nokkrum sérfræðingum til að draga þetta ferli í efa, en fáir taka mark á þeim. Donald Trump er einn af þessum fáu. Hefur nú fengið í hausinn afleiðingarnar af því, sem hann telur ekki vera til.
Ískaldur og klár

Bjarni Benediktsson er myndarlegur og hefur sterka teflon-húð. Vekur meira traust en Sigmundur Davíð gerði. Sá var oft sveittur og hljóp út, þegar saumað var að honum. Bjarni er hins vegar ískaldur og yfirvegaður. Talaði í gær fyrir hönd heilbrigðisráðherra og sagði þau mál í fínasta standi. Afreksstandi. Hann veit, að hann er að ljúga, en deplar ekki auga. Minntist ekki heldur á Kjararáð, sem hækkaði Bjarna um 45%, meðan aumingjar sátu fastir. Bjarna tekst að síljúga og skauta hjá sannleikanum án þess að stuðningsfólkið klóri sér í höfðinu. Hann er ekki bara siðblindur, heldur veit líka, að 25% þjóðarinnar eru siðblind.
Mest í heimi

United Silicon kísilverksmiðjan í Helguvík átti að vera stærst í heimi. Við sættum okkur ekki við minna en að vera mestir. Fyrir ári var reksturinn hafinn, og hefur gengið á afturfótunum. Fabrikkan jós auri og eimyrju yfir Keflvíkinga, sem raunar kusu þetta yfir sig á sínum tíma. Þeim hefur snúist svo hugur, að maður gengur undir manns hönd að fá ruglið stöðvað. Í tvígang hefur verksmiðjan verið stöðvuð og þrisvar hefur kviknað í henni. Ekki er hún minna þekkt fyrir ítrekaðan ofsaakstur forstjórans á Reykjanesbraut. Hann hefur nú verið rekinn, uppvís að margvíslegu svindli og svínaríi. Og fabrikkan komin í greiðslustöðvun.
Dauðaleit að framhaldslífi

Bjarni Ben var enn í felum, þegar þetta er skrifað um fjögurleytið. Hann hefur þó lofað blaðamannafundi áður en sólarhringur er liðinn frá flótta Bjartrar undan eiturgufum bófaflokksins. Bjarna nægði ekki að hlusta á þingflokkinn. Þurfti líka fund með yfirmönnum sínum, talsmönnum kvótagreifa. Er að reyna að finna leiðir til að segja ekki af sér. Allir flokkar aðrir hafa lýst yfir, að nýjar kosningar séu eðlilegastar. Eina ljósið í myrkri Bjarna er, að Framsókn muni óbeint hafa áhuga á samstarfi, sem Viðreisn kærir sig ekki um. Það er stundum erfitt dauðastríðið. Og öfgafjárlög nýfrjálshyggjunnar eru líka dauð.
Kosningar strax

Jæja, þá kom að því. Lokið þriðju skammtímastjórn bófaflokksins í röð og þeirri skammlífustu. Viðreisn neitar að láta Framsókn draga stjórnina að landi. Og of dýrkeypt verður að fá Pírata til að afgreiða öfgafjárlögin. Bófaflokkurinn er hreint eitur og drepur alla flokka í samstarfi. Flestir kjósendur eru andvígir skattafríðindum bófa og svelti heilsu og skóla. Því verða kosningar strax, sem þýðir í byrjun nóvember. Þær munu koma mörgum flokkum illa. Framsókn er klofin, Brynjar orðinn talsmaður bófaflokksins, Björt framtíð og Viðreisn í sárum eftir samstarf við bófana. Allir flokkar auralausir og þurfa að borga byggðakosningar í vor.
Hækjum Bjarna fækkar

Guðni forseti og Bjarni kjölfesta reyndu að fá Framsókn inn í stjórnina í stað Bjartrar framtíðar. Sigurður dýralæknir sagði einfaldlega „Nei takk“. Viðreisn lýsti yfir, að hún hafnaði Bjarna kjölfestu og Sigríði leyndarráði í embættum ráðherra. Benedikt hefur misst tökin á flokki sínum. Hefur frestað ákvörðun um aðild fram yfir helgi. Er Engeyjarættin klofin? Kannski býður Gylfi öðrum lausu sætin, úr því hann er orðinn aðili að spilaborginni. Allt samanlagt sýnir vel, hversu dauð ríkisstjórnin er. Ekki getur bófaflokkur verið einn í stjórn með sín 25%, fer bara með kassann til Tortóla. Bjarni kjölfestulausi að verða hækjulaus.
Martröð að ljúka

Sjálfstæðisflokkur er ekki stjórnmálaflokkur og trúflokkur eða fótboltaflokkur og lífsstílsflokkur. Hann er einfaldlega bófaflokkur, martröð á samfélaginu síðan fyrir aldamót. Hrokafullur með afbrigðum, hefur lengi vanizt því að ráða öllu, sem skiptir hann máli. Það er, að eitt prósent þjóðarinnar komi milljörðum árlega undan skiptum og geti falið í skattaskjóli á aflandseyjum. Mér er alveg fyrirmunað að skilja, hvernig formanni bófanna dettur í hug orðið „kjölfesta“ í tengslum við martröðina. Samkvæmt könnunum styður fjórðungur þjóðarinnar þetta fyrirbæri. Kominn er tími til að vakna af martröðinni, kosningar nálgast ört.
Engin er kjölfestan

Flokkur, sem í heilan áratug hefur ekki haldið saman ríkisstjórnum undir sinni stjórn, telst ekki nein kjölfesta. Flokkur, sem ævinlega leiðir samflokka ríkisstjórnar i fylgisglötun, telst ekki nein kjölfesta. Flokkur, sem segist elska alþýðuna, en gengur erinda auðgreifa, telst ekki nein kjölfesta. Þar á ofan er Bjarni Ben engin kjölfesta, þótt snoppufríður sé. Hann er uppgjafa fjárglæframaður úr Vafningi og Borgun og þar á ofan grunnmúraður og hrokafullur Panamaprins. Hann veit ekkert um kjör alþýðunnar og enn síður um kjör þeirra 10%, sem sitja á þjóðfélagsbotninum. Hann er aðalbófi pólitísks ræningjaflokks.
Fjölbreytt framboð

Hægri flokkar verða fleiri í boði en haldið er fram, ekki bara bófaflokkurinn. Viðreisn er líka hægri, bara Evrópu- og markaðsvænni. Erlendir flokkar að hætti Flokks fólksins hafa lent í hægra faðmi, til dæmis í Noregi. Framsókn hefur tvö andlit, vinstra og hægra, notist eftir þörfum við myndun ríkisstjórnar. Björt framtíð hefur ekkert andlit og ekkert innihald, notist eftir þörfum við myndun ríkisstjórnar. Vinstri græn eru græn Framsókn, marktæk í umhverfismálum. Að öðru leyti íhaldssöm á forna pólitík. Samfylking krata er á miðjunni, góðviljaður og getulítill flokkur. Smáflokkar fá ekki þingmenn. Að venju mun ég kjósa pírata.
Orð yfirgnæfa gerðir

Sjö vikur eru til kosninga. Stefnuskrár flokkanna verða líkar því, sem þær voru fyrir ári. Meira pláss verður þó notað um málin, sem vanrækt hafa verið á árinu. Meira um aðgerðir gegn fátækt, gegn öldrun, örorku, vanheilsu og heimilisleysi ungs fólks. Fráfarandi stjórnarflokkar munu einkum hafa hátt í von um, að orð sín skyggi á gerðir sínar. Sjálfstæðisflokkur mun setja fram sósíaldemókratíska stefnu til að fela öfgahægri-frjálshyggju sína. Sama mun Viðreisn gera. Tími sannleikans er löngu liðinn í pólitík. Leiðindafólk mun benda á misræmið og að venju talið vera leiðinlegt. Áttavilltir kjósendur munu hafa ýmis færi á mistökum.
Kletturinn í hafinu

Rétt er hjá Bjarna Ben að gera hinn sterka flokk að kosningamáli Sjálfstæðis. Klettinn í ólgusjó, hinir séu bara sker. Þetta er efnislega kolrangt, en selur samt, því að hálf þjóðin er í eðli sínu hrædd. Hrædd við breytingar, hrædd við öll frávik frá fyrri aðstæðum. Hluti þessa hóps finnur skjól hjá kvölurum sínum, sem gæta hagsmuna stóreignafélaga. Sker niður velferð og spítala, sem minnsta fólkið þarf mest á að halda. Í stað öryggis í skjóli velferðar kann þetta fólk betur að meta hlýjuna, sem stafar út um gluggana frá arni auðvaldsins. Það er ungt og leikur sér, segir gamla fólkið, þegar unga auðvaldið kúkar í öskutunnur.
Vinstri græn í sókn

Þekki ekki könnunarstofuna Zenter og bíð enn eftir einhverjum af þeim gömlu. En þetta segir Zenter:

26,4% Sjálfstæðisflokkur

22,8% Vinstri græn

12,5% Píratar

10,5% Framsókn

9,8% Flokkur fólksins

9,0% Samfylkingin

5,6% Björt framtíð

2,7% Viðreisn

1,7% Dögun
Pólitíska spennan magnast

Spennandi verða næstu skoðanakannanir ábyrgra könnuða. Þar munum við í fyrsta skipti sjá, hvernig landið liggur í kosningunum. Sjálfstæðisflokkurinn hefur áratugum saman verið martröð þjóðarinnar, bófaflokkur í gervi stjórnmálaflokks. Meðreiðarsveinar hans verða varla tilkippilegir í frekari þjónustu. Miklu máli skiptir, hvernig Vinstri græn koma fyrir í baráttunni. Segja þau skilið við kvótagreifana og sætta þau sig við nýja stjórnarskrá? Eru þau til vinstri eða hægri? Píratar hafa haldið kjörfylginu, hvernig spila þeir út kortunum? Minnstu flokkarnir sjá örlög sín, góð eða vond eftir atvikum, í tölum fyrstu kannana.
Ýkjulaust gælunafn

Kosningabaráttan er hafin. Sjálfstæðisflokkurinn hefur sleppt út eiturpöddum sínum, sem birtast ein af annarri á fésbók. Þetta eru ærulaus andlit, sem við þekkjum frá fyrra ári. Skítadreifarar eru þeir kallaðir. Ráðamönnum flokksins líkar ekki að kallast perravinaflokkurinn, sem er rétt hjá þeim. Gæludýr flokksins einskorðast ekki við perravini og heldur ekki bófavini. Flokkurinn sjálfur er virkur sem bófaflokkur og það er rétta orðið yfir hann. Fullur af bófum, bæði sem áhrifafólk og kjósendur. Takmarkast ekki við perravini, nær yfir allt heildarsvið bófa. Réttnefni hans er ýkjulaust og það er Bófaflokkurinn.
Katrín styður svæfingu

Katrín Jakobsdóttir tók undir tillögu Bjarna Benediktssonar um stjórnarskrá á þremur kjörtímabilum, tólf árum. Skil ekki, hvernig henni dettur þetta í hug, einmitt þegar vegur Bjarna stefnir út í mýri. Er nokkurn veginn það sama og að fleygja málinu ofan í skúffu. Ekki getur verið, að fyrirhugað samstarf þessara tveggja íhaldsflokka feli í sér óskhyggju um stuld á þjóðarauðlind hafsins. Ef þetta er hugmynd vinstri grænna, má vinstra fólk gæta sín í kosningunum. Vinstri græn eru spurningamerki á fleiri póstum. Nauðsynlegt er, að flokkurinn greini frá því, hvaða fleiri ógnandi beinagrindur hann hefur í rykföllnum skápum sínum.
Þeir lentu í því

Brynjar lenti í því strákurinn að skrifa rustalega gegn þeim, sem ömuðust við stjórnsýslu Sigríðar. Sigríður lenti í því strákurinn að ganga berserksgang við að leyna gögnum og leka til Bjarna. Bjarni lenti í því strákurinn að velja sér óheppilegan föður, Benedikt. Benedikt lenti í því strákurinn að lofa og prísa barnaníðinginn. Barnaníðingurinn lenti í því strákurinn að nauðga barni daglega í mörg ár. Já, strákar eru nú alltaf strákar, það er meinið. Þeir lenda stundum í að æsa upp femínista. Nútíminn er bara svona, erfiður fyrir hressa stráka. Þeir lenda því stundum í því að vera sakaðir um að fara á svig við góða siði.
Hægfara vopnaskak

Sé enga kosningabaráttu hafna. Sjálfstæðisflokkurinn hefur átt sviðið í nokkra daga og farið illa út úr því. Það er ósigur að geta ekki haldið saman hægri sinnaðri hagsmunagæzlu. Stjórnarandstaðan fer rólega af stað. Kannski telur hún, að sjálfstortíming Sjálfstæðis nægi. Svo ört dúndrar hann niður vinsældalistana.

Vinstri græn þurfa að gera meiri grein fyrir sér. Eru þau alþýðuvinir eða vinir kvótagreifa og álgreifa í réttu kjördæmi? Eru þau sérhæfð í leynimakki eins og eftir síðustu kosningar? Eru þau meira íhald en vinstri og hvar er þetta græna? Mér er sagt, að helzt vilji þau samstarf gömlu og gamalkunnu kerfisflokkanna.
Ef martröðin hrynur

Þegar Vinstri græn eru komin upp að hlið Sjálfstæðisflokksins, hrynur kenning þess síðari um ringulreið. Hrædda, gamla fólkið getur alveg eins hallað sér að Vinstri grænum. Þarna getur orðið flekahlaup á mánuði. Og þá er Sjálfstæðis búinn að vera sem martröð á þjóðfélaginu. Það er forsenda þess, að þjóðfélagið batni. Búast má við, að kringum 5% flokkarnir, Björt framtíð og Viðreisn, eigi bágt í tveggja turna keppni. Gætu fallið af þingi. Óvíst er, hvort Flokkur fólksins ræður úrslitum um stjórnarmyndun. Sterk staða Vinstri grænna verður miklu meiri áhrifavaldur um, hvers slags meirihluti kemur út úr kosningunum.
Tveir turnar

Hér eru tölur Fréttablaðsins, Stöðvar 2 og Vísis. Mér sýnast þær sennilegri en tölur Zentrum í morgun. Vinstri græn að verða stóri flokkurinn.

23,0% Sjálfstæðisflokkur

22,8% Vinstri græn

13,7% Píratar

11,-% Flokkur fólksins

10,-% Framsókn

7,-% Björt framtíð

5,-% Samfylkingin

5,-% Viðreisn